מוחמד רזא עארף

מוחמד רזא עארף (בפרסית: محمدرضا عارف; נולד ב-19 בדצמבר 1951) הוא מהנדס, אקדמאי ופוליטיקאי רפורמיסט איראני, המשמש מאז 2024 סגן נשיא איראן הראשון השמיני במספר, תחת הנשיא מסעוד פזשכיאן. זוהי כהונתו השנייה בתפקיד זה, לאחר כהונה בין השנים 2001 ל-2005 תחת מוחמד ח'אתמי. הוא גם חבר במועצה האיראנית לאבטחת אינטרס המשטר מאז 2002.

עארף היה המנהיג הפרלמנטרי של סיעת התקווה הרפורמיסטית במג'לס, וייצג את מחוז טהראן, ריי, שמיראנאת ואסלאמשהר. עארף גם עומד בראש המועצה העליונה לקביעת המדיניות של הרפורמיסטים מאז הקמתה בשנת 2015.

בעבר כיהן כשר טכנולוגיית המידע והתקשורת וראש מחלקת הניהול והתכנון בממשלה הראשונה של הנשיא מוחמד ח'אתמי. הוא היה חבר במועצה העליונה של המהפכה התרבותית עד 2021. בהשכלתו מוחמד רזא הוא מהנדס חשמל ופרופסור באוניברסיטת טהראן ובאוניברסיטת שריף לטכנולוגיה. הוא היה מועמד בבחירות לנשיאות איראן 2013 אך הסיר את מועמדותו כדי לתת למחנה הרפורמיסטי סיכוי טוב יותר לנצח.

במהלך ההפגנות באיראן ב-2025–2026 הגיש את התפטרותו מתפקיד סגן הנשיא, אך ההתפטרות לא התקבלה על ידי פזשכיאן.

 ביוגרפיה 
עארף נולד ב-19 בדצמבר 1951 ביזד. אביו, מירזה אחמד עארף, היה איש עסקים מפורסם.

הוא קיבל תואר ראשון בהנדסת אלקטרוניקה מאוניברסיטת טהראן, ותואר שני ותואר דוקטור בהנדסת חשמל ותקשורת מאוניברסיטת סטנפורד בשנים 1975, 1976 ו-1980, בהתאמה. במהלך לימודיו באוניברסיטת טהראן הוביל מחאות רבות ונעצר על ידי ארגון הסאוואכ לפני המהפכה האיראנית.

 קריירה 
לאחר המהפכה האסלאמית החל את הקריירה הפוליטית שלו, במהלכה מילא מספר תפקידי מפתח. תפקידו הפוליטי המשמעותי הראשון היה בשנת 1981, בתור סגן נשיא חברת התקשורת. ב-1983 מונה לנשיא בפועל של החברה ובשנה שלאחר מכן מונה לסגן שר המדע. עארף היה חבר סגל באוניברסיטת איספהאן לטכנולוגיה עד 1994.

עארף, שהיה פרופסור באוניברסיטת טהראן, נבחר לנשיא שלה בשנת 1994 ופעל להקמת הפקולטה למדעי החברה והמכון לגיאופיזיקה. לאחר מינויו לשר הטכנולוגיה, עארף התפטר מתפקידו כנשיא האוניברסיטה בשנת 1997.

לאחר שנבחר מוחמד ח'אתמי לנשיא איראן, הוא מינה את עארף לשר הדואר, הטלגרף והטלפון, תפקיד ששמו שונה לאחר מכן לשר טכנולוגיית המידע והתקשורת. לאחר התפטרותו מתפקיד זה הפך לשר הניהול ותכנון הארגון ב-2000.
ימין|ממוזער|180x180 פיקסלים|עארף במהלך קמפיין לתמיכה בתנועה הירוקה ביוני 2009
ח'אתמי נבחר מחדש בשנת 2001 וסגנו לשעבר חסן חביבי התפטר מיד לאחר הבחירות. לאחר התפטרותו של חביבי, הוא מינה את עארף לסגן הנשיא הראשון שלו. הוא כיהן בתפקיד זה עד ספטמבר 2005 ולאחר בחירתו של מחמוד אחמדינז'אד הוחלף על ידי פרוויז דאוודי. לאחר מכן, הוא כיהן כפרופסור במחלקה להנדסת חשמל באוניברסיטת שריף לטכנולוגיה. הוא אחד החברים במועצה האיראנית לאבטחת אינטרס המשטר, שהיא יחידה המייעצת למנהיג העליון של איראן, עלי ח'אמנאי.

הוא היה מועמד בבחירות של 2008 כראשון ברשימה של הרפורמיסטים, אך פרש במחאה על דחייתם של כמה מועמדים על ידי מועצת שומרי החוקה. ביוני 2013, עארף הודיע כי יחד עם דמויות רפורמיסטיות אחרות הוא מתכנן להקים מפלגה לאומית, שתיקרא "תקווה לאיראן". באותה העת נשיא איראן הנבחר חסן רוחאני הצהיר כי עארף יהיה אחד מחברי הקבינט שלו, אך עארף דחה את הזמנתו של רוחאני לתפקיד פוליטי כדי להתמקד בהקמת מפלגתו.

 הבחירות לנשיאות איראן 2013 
ממוזער|180x180 פיקסלים|עארף ואשתו חמידה במשהד במהלך הקמפיין
ממוזער|180x180 פיקסלים|עארף ואשתו חמידה בפסטיבל הסרטים פג'ר
עארף היה אחד המועמדים הפוטנציאליים בבחירות לנשיאות שנערכו ביוני 2013. הוא אמר שלא יתמודד אם ח'אתמי יתמודד, אך לאחר שזה הסיר את מועמדתו, הודיע עארף על השתתפות במירוץ. הוא נרשם ב-11 במאי 2013 ואושר על ידי מועצת שומרי החוקה. מטרותיו העיקריות היו הורדת שיעור האבטלה ופתרון האינפלציה הגבוהה. הוא התחייב ליצור מיליון מקומות עבודה נוספים מדי שנה, שיכללו 200 אלף מקומות עבודה מפיתוח תיירות. הוא הוסיף גם שאם ייבחר, ממשלו יחזק את יחסי החוץ של איראן וימצא "פתרון פוליטי" לפתרון סוגיית הגרעין האיראני. עארף אמר כי יישאר "מחויב לחוק" לאורך כל תהליך הבחירות, והבטיח ליישם תוכנית כלכלית שתוציא את המדינה מהאינפלציה ולהשיג פיתוח וקידמה. עארף גינה את מדיניות החוץ של ממשל אחמדינז'אד.

עארף אמר גם שהוא רפורמיסט ושפירושה של רפורמה הוא שמירה על האידיאלים של המהפכה האיראנית. הוא גם קרא לחקירת הונאה לכאורה בבחירות 2009 ולמשפט על פרשת מותה של נדא אגא-סולטאן ורציחות נוספות שחלו במהלך המחאה לאחר הבחירות ב-2009.

ב-11 ביוני פרש עארף מהמירוץ לנשיאות, לדבריו לאור עצתו של ח'אתמי.

 הבחירות למג'לס 2016 
ב-4 בנובמבר 2014, הודיע עארף כי יתמודד למג'לס בבחירות 2016 מטעם מחוז טהרן, ריי, שמיראנאת ואסלמשהר. הוא התמודד רשמית על המושב ב-22 בדצמבר 2015, ונבחר ברוב קולות. הוא גם נבחר לראש רשימת הקואליציה הנרחבת של הרפורמיסטים.

 חיים אישיים 
עארף נישא לחמידה מוראבג' פרשי בשנת 1976. לחמידה יש תואר דוקטור ברפואת עור והיא עובדת במשרד המדע. יש להם שלושה בנים.

 קישורים חיצוניים 

 הערות שוליים 

קטגוריה:שרי ממשלת איראן
קטגוריה:בוגרי אוניברסיטת טהראן
קטגוריה:ילידי 1951